**ΔΕΛΤΙΟ ΤΥΠΟΥ**

Το 2020 τα δικαστήρια ήταν σε αναστολή εργασιών με κυβερνητική απόφαση έξι μήνες. Μετά από το εύρημα της ενίσχυσης των επιστημόνων μέσω τηλεκατάρτισης και τις έντονες διαμαρτυρίες δόθηκε ενίσχυση μόλις 600 ευρώ τον Μάιο του 2020.

Αύριο, 29.1.2021, συμπληρώνονται 3 συνεχόμενοι μήνες αναστολής λειτουργίας των δικαστηρίων χωρίς να έχει λάβει το σώμα ούτε ένα ευρώ.

Όλοι οι επαγγελματίες έχουν μείωση των εισοδημάτων τους αλλά οφείλει η κυβέρνηση να διακρίνει ποίοι επαγγελματίες πραγματικά πλήττονται από την απόφαση της κυβέρνησης της αναστολής εργασιών, ποιοι δεν μπορούν να εργαστούν.

Επιστρεπτέα προκαταβολή 4 & 5 έλαβε μόλις το 1/5 και το ¼ αντίστοιχα των δικηγόρων πανελλαδικά. Στο πρόγραμμα της Περιφέρειας για την ενίσχυση των μικρών επιχειρήσεων λόγω των προϋποθέσεων και της δομής λειτουργίας των δικηγορικών γραφείων θα ενταχθούν ελάχιστοι δικηγόροι.

Τα γραμμάτια των παραστάσεων στους Συλλόγους έχουν πέσει σχεδόν στο ήμισυ και η κυβέρνηση όχι μόνο δεν έχει καταβάλει οικονομική ενίσχυση αλλά δεν μας χορηγεί ούτε φορολογικές, ούτε ασφαλιστικές απαλλαγές και αναστολές, πλην της μείωσης ενοικίου.

Το αίτημα για την καταβολή του χορηγήματος από τον ειδικό λογαριασμό του ΟΑΕΔ του ν. 3986/2011 αποτελεί πρωτοβουλία του δικηγορικού σώματος από τον Μάιο του 2020.

**Δεν ζητάμε χρήματα από τον κρατικό προϋπολογισμό, ζητάμε την οικονομική στήριξη του πληττόμενου κλάδου μας από τα δικά μας χρήματα**. Ο λογαριασμός του ΟΑΕΔ δημιουργήθηκε με χρήματα των δικηγόρων και λοιπών επιστημόνων, **μέσω των ετήσιων εισφορών τους, ύψους 120 ευρώ ανά έτος.**

**Δυστυχώς όμως, η κυβερνητική ασυνέπεια και οι παλινωδίες δεν έχουν τέλος.** Ο Υπουργός Εργασίας και Κοινωνικών Υποθέσεων θέτει συνεχώς προσκόμματα στη διάθεση του χορηγήματος **μειώνοντας το προς διάθεση ποσό και ανακοινώνοντας ως κριτήρια υπαγωγής των δικαιούχων την μείωση του τζίρου μεταξύ των ετών 2019 και 2020**, χωρίς καμία περαιτέρω διάκριση και το ύψος του οικογενειακού εισοδήματος και σε πλήρη αντίθεση με την κοινή πρόταση των επιστημονικών φορέων και σε αντίθεση με όλες τις άλλες μορφές οικονομικής ενίσχυσης που καταβλήθηκαν σε άλλους εργαζόμενους.

Το χορήγημα προέρχεται από δικά μας χρήματα και πρέπει να δοθεί με βάση το ατομικό εισόδημα του κάθε δικηγόρου, αρχής γενομένης από τους πιο οικονομικά αδύναμους, ανεξαρτήτως ασφαλιστικής ικανότητας και ενημερότητας, ώστε να το λάβουν αυτοί που πραγματικά το έχουν ανάγκη.

Η στάση αυτή είναι **προδήλως προσβλητική και απαξιωτική για το δικηγορικό σώμα**, αποδεικνύει ότι ο ευρισκόμενος σε εξέλιξη διάλογος για τον καθορισμό των δικαιούχων του χορηγήματος είναι προσχηματικός από την πλευρά της Κυβέρνησης και καθιστά μονόδρομο την αποχώρησή μας από αυτόν.

Η συμπεριφορά αυτή αποτελεί κορυφαία αδικία σε βάρος της αξιοπρέπειας του κάθε Έλληνα Δικηγόρου.

Εδώ που φτάσαμε, μόνη έντιμη και αξιοπρεπής λύση είναι η άμεση επιστροφή των χρημάτων που έχουν αποδώσει όλα αυτά τα χρόνια οι συνάδελφοι στο λογαριασμό του ΟΑΕΔ .

Όλα τα αλλά επιτείνουν την κοροϊδία.

Οφείλει πρώτη η Κυβέρνηση και ο Υπουργός Δικαιοσύνης να σέβονται τον θεσμό της Δικαιοσύνης που αποτελεί πραγματικό πυλώνα της Δημοκρατίας. Δεν νοείται να εκδίδονται οι υπουργικές αποφάσεις με τα έκτακτα μέτρα κάθε Κυριακή χωρίς να γνωρίζουμε αν θα λειτουργούμε τη Δευτέρα και πώς.

**Καλούμε την Κυβέρνηση να προβεί άμεσα και σχεδιασμένα στην πλήρη λειτουργία όλων των Δικαστηρίων της Χώρας, τηρουμένων των υγειονομικών κανόνων και των δικονομικών προνοιών, χωρίς αιφνιδιασμούς αλλά με σχεδιασμό, ούτως ώστε να επανέλθουμε ομαλά στην κανονικότητα, και να μην απολεσθούν δικαιώματα, κατά το πρότυπο της επαναλειτουργίας των Δικαστηρίων τον Ιούνιο του 2020.**